**המכללה לביטחון לאומי**

מחזור מ"ו 2019 - 2018

**מפקדת המכללות 871**

**המכללה לביטחון לאומי

25 בפברואר 2019**

שלום רב,

אני מודה לך מאוד, על שנעתרת להצטרף לצוות המנחים שלנו לכתיבת העבודה השנתית.

במסגרת שנת הלימודים במכללה לביטחון לאומי, וכחלק מתוכנית הלימודים לתואר שני באוניברסיטת חיפה, נדרשים התלמידים לכתוב עבודת מחקר. עבודת המחקר השנתית היא אחת מפסגות הלמידה בשנת הלימודים. מטרתה להביא לידי ביטוי את הידע ואת התובנות שרכש התלמיד בתפקידיו ובמסגרת ניסיונו המקצועי כבכיר בשירות הציבורי במדינת ישראל. זאת, לצד ידע ומיומנויות אקדמיות מקובלות.

להלן מספר פרטים נוספים אודות תהליך כתיבת העבודה והדרישות האקדמיות הנלוות.

העבודה השנתית נכתבת במהלך שנת הלימודים, לאחר אישור הצעת המחקר של התלמיד על ידי מפקד המכללות במסגרת ועדה פנימית, שנוכחים בה מדריכי הצוותים ופרופסור גבי בן-דור מטעם אוניברסיטת חיפה. הוועדה מקפידה על אישור הצעות מעמיקות, בעלות ערך מחקרי בתחום הביטחון הלאומי.

העבודה מוגדרת כעבודת סמינר מורחבת לתואר השני, הן בהיקפה (בין שישים לשמונים עמודים לערך) והן במורכבותה. **ציון העבודה מהווה 20% מהציון הסופי לתואר השני**. הנחיית התלמידים נעשית על פי סטנדרטים אקדמיים מקובלים. **יש לזכור, שאף שהעבודה מוגדרת כעבודת גמר לתואר השני היא איננה שקולת תזה משום בחינה שהיא.**

הדף המצורף מגדיר את הקריטריונים, אליהם מתבקשים המנחים להתייחס כחלק מההערכה וממתן הציון הסופי.

**על החניכים להגיש את עבודתם עד לתאריך 7 במאי, 2019.** את ציון העבודה בצירוף חוות דעתך **יש להעביר על גבי הטופס המצורף עד לתאריך 13 ביוני, 2019,** לידי סא"ל מתן אור בדוא"ל OrMatan@mail.gov.il. זאת, כדי שהאוניברסיטה תוכל להשלים את הטיפול האדמיניסטרטיבי הכרוך במתן תעודות תואר שני. לאחר השלמת התהליך יקבלו המנחים שכר צנוע מאוניברסיטת חיפה בתודה על הליווי והתמיכה.

אני מודה לך שוב על הסכמתך ליטול חלק בהנחיית חניכי המכללה לביטחון לאומי.

 בברכה,

אל"ם יוני סיידה- מרום

המדריך הראשי

 המכללה לביטחון לאומי

**קריטריונים להערכת עבודה שנתית במכללה לביטחון לאומי**

|  |  |  |
| --- | --- | --- |
| **קריטריון** | **פירוט** | **ציון** |
| ***היצג לוגי 40%*** | * הצגת שאלת מחקר בנוגע לסוגיה הנדונה בצורה ברורה ומדויקת.
* קשר בין מטרת המחקר להנחות היסוד ותיאור התופעה.
* **יכולת ניתוח.**
* מסקנות וסיכום העבודה לאור שאלת המחקר וגוף העבודה.
* רלבנטיות המסקנות וההמלצות.
 | 95 |
| ***היבט תיאורטי 20%*** | * שימוש עשיר ומגוון במקורות.
* בקיאות בחומר והיכרות עם מחקרים נוספים ומקבילים לנושא העבודה.
* אינטגרציה בין מקורות, שמירה על כללי הציטוט.
 | 90 |
| ***חידוש ותרומה 30%*** | * חידוש ביצירת/קיבוץ ידע ותרומה הגותית ו/או מעשית לביטחון הלאומי.
 | 95 |
| ***תקינות לשונית 10%*** | * כתיבה רהוטה: ניסוחים ברורים, עברית תקינה.
* ארגון ומבנה העבודה: חלוקה נכונה לפסקות, קישוריות לשונית ורעיונית.
 | 95 |

**הערכה כללית:**

נהניתי מאוד לקרוא את עבודתו של אל"מ שי חנונה. העבודה מעידה על תהליך מחקרי פורה ומעמיק החל בניסוח שאלת המחקר , קישורה להנחות יסוד תיאורטיות ומתודולוגיות מעולמות תוכן שונים וכלה בישומה הפרקטי (זה המתקיים באמ"ן וזה המוצע על ידי הכותב לארגון השב"ס, כמקרה מייצג). ערכה הרב של העבודה, להערכתי, טמון בחדשנותה המתודולוגית והקונספטואלית. במסגרת העבודה הכותב מציג מסגרת אנליטית מרשימה ומתקדמת, המתכתבת עם השינויים התפיסתיים והטכנולוגים המתרחשים בעולמות תוכן שונים ובוחן את היתכנות "העתקתה" במסגרת למידה בין-ארגונית – כל זאת בהקשר הייחודי של הביטחון הלאומי של ישראל. הכרתו של הכותב בחשיבות הזיהוי, האפיון, הלמידה וההתאמה של מסגרות מתודולוגיות ותפיסתיות בקרב מוסדות ומנגנונים מדינתיים שונים מעידה אם כן על יצירתיות וחשיבה ביקורתית, תוך הפניית זרקור אמפירי ותיאורטי על החיוניות והיכולת להיענות לצורך הגובר בשינוי וחדשנות. לפיכך, מצאתי בעבודה זו תרומה פוטנציאלית משמעותית למחקר והעשייה בתחום הביטחון הלאומי. קונקרטית, בהינתן המענה המתאים, ארגון שירות בתי הסוהר יכול לטייב את שיטות העבודה ולהעשיר את סל הכלים שבידיו לטובת קידום והשגת מטרותיו, מישום התובנות המועלות על הכתב בעבודה זו. בהיבטיה הטכניים של העבודה, ניכר כי הכותב עשה שימוש מגוון במקורות, בקיא בספרות המחקרית בנושא (הן מתיאוריות וגישות הלקוחות מהעולם האזרחי והן מאלו הנובעות והנוגעות בעולם המודיעיני ממנו הוא מגיע), ובנה מערך מחקר מפורט ועשיר (חשוב לציין כי כל זאת נעשה ללא ידע טכנולוגי קודם מצידו). מבנה העבודה עומד בכללי הכתיבה האקדמיים ומעיד על לוגיקה סדורה ונהירה שהנחתה את הכותב לאורך כתיבתה. בנוסף, מסקנות העבודה והמלצותיה חשובות מאוד בעיניי ומסכמות בצורה רהוטה ועניינית את הגיונותיה, מטרותיה ותרומתה הפוטנציאלית של עבודה זו.